### Beslutningstema

Det skal i denne sag besluttes, om en ny ansøgningsrunde for etablering af VE skal igangsættes.

Det skal i denne sag desuden besluttes, om de supplerende VE-politiske retningslinjer skal godkendes.

### Historik

Tønder Kommune udarbejdede i 2020 de første VE-politiske guidelines, som blev godkendt i Kommunalbestyrelsen den 30. september 2020.

De supplerende kriterier til de VE-politiske guidelines blev godkendt i Kommunalbestyrelsen den 31. marts 2022.

Den 24. november 2022 godkendte kommunalbestyrelsen de samlede VE-politiske guidelines og ændrede betegnelsen til "De VE-politiske retningslinjer".

Den 1. september 2022 fremsendte en borger en henvendelse til Indenrigs- og Boligministeriet vedrørende Tønder Kommunes fremgangsmåde i forbindelse med prioritering af VE-projekter, med grundlag i de VE-politiske retningslinjer. På foranledning af henvendelsen, har Ankestyrelsen sidenhen undersøgt om "Tønder Kommune i forbindelse med en ansøgningsrunde for vedvarende energiprojekter har opfordret projektansøgere til at tilkendegive, om - og i givet fald hvor meget - projektansøgerne agter at indbetale til en almennyttig fond?"

Den 12. juni 2024 modtog Tønder Kommune en udtalelse fra Ankestyrelsen med en vurdering om, at Tønder Kommune med sin praksis handler i strid med Planloven. Ankestyrelsen beder i sin henvendelse om Kommunalbestyrelsens bemærkninger til den fremsendte udtalelse.

På kommunalbestyrelsesmøde den 27. juni 2024 godkendte Kommunalbestyrelsen en svarskrivelse til Ankestyrelsen. Af svarskrivelsen fremgår det, at Tønder Kommune på foranledning af Ankestyrelsens udtalelse vil tilpasse de VE-politiske retningslinjer efter sommerferien 2024 .

I efteråret 2024 er der foretaget en tilpasning af retningslinjerne, som er fremsendt til Ankestyrelsen.

### Sagsfremstilling

De VE-politiske retningslinjer opstiller de politiske forventninger til de projekter, der eventuelt skal fremmes.

Af retningslinjerne fremgår de overordnede principper og vurderingskriterier for den politiske stillingtagen samt dokumentationskrav til ansøgere.

De af Kommunalbestyrelsen godkendte VE-retningslinjer er vedlagt som bilag

Forvaltningen planlægger på nuværende tidspunkt for de politisk prioriterede ca. 1.600 ha solceller og 108 vindmøller.

Flere vindmølleprojekter hhv. hybridprojekter er p.t. udfordret af de gældende flykorridorer, der i sidste ende kan medføre en reduktion i antallet af vindmøller og potentielt solceller.

Den politiske målsætning om 1.500 ha solceller er dermed nået.

Der lægges på denne baggrund op til følgende præcisering af de godkendte retningslinjer:

* *Der kan udelukkende ansøges om at opstille vindmøller*
* *Der lægges vægt på ønsker om etablering af følgevirksomheder (PtX-anlæg, datacentre, vertikalt landbrug mv.)*

Ud fra de VE-politiske retningslinjer er der udarbejdet en skabelon, hvor ansøgere udfylder med informationer, som skal anvendes til den fremtidige indmeldelse ved en evt. godkendelse af lokalplan, samt sikre at ansøger tager stilling til netop de VE-politiske retningslinjer.

Ud over skabelonen er det fortsat meningen, at projektudvikler indsender en fyldestgørende ansøgning, hvori projektudvikler beskriver det ,som udvikler mener hører til i en ansøgning.

Skabelonen til VE-retningslinjerne udfyldes og danner blandt andet grundlag for de nødvendige oplysninger der fordres til Energistyrelsen.

**Forslag til tidsplan for den supplerende ansøgningsrunde:**

For at give projektudvikler tid til at ansøge og forvaltningen tid til at screene projekterne, foreslås et ekstra møde i Klima-, Vækst-, og Udviklingsudvalgets medio juni 2025.

Ansøgningsperiode: 2. april - 7. maj 2025

Forvaltningens screening af ansøgninger:  9. maj - 30. maj 2025

Politisk prioritering på juni-møderne:

* Klima-, Vækst-, og Udviklingsudvalget den 16. juni 2025 (ekstra møde)
* Økonomiudvalget den 19. juni 2025
* Kommunalbestyrelsen den 26. juni 2025

### Indstilling Fagchefen for Klima, Plan og Udvikling indstiller,

at en ny ansøgningsrunde for etablering af vedvarende energi igangsættes i henhold Retningslinjerne fra Oktober 2024 med supplerende præciseringer,

at tidsplanen godkendes, og

at indstillingen videresendes til Økonomiudvalget og Kommunalbestyrelsen.

### Beslutning

Retningslinjerne opdateres med de faldne bemærkninger, hvorefter indstillingen anbefales.